REGULAMENTUL (CE) NR. 511/2009 AL COMISIEI
din 16 iunie 2009
de derogare de la Regulamentul (CE) nr. 793/2006 în ceea ce privește aplicarea în 2009 a articolului 27 în departamentele franceze de peste mări Guadelupa și Martinica
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 247/2006 al Consiliului din 30 ianuarie 2006 privind măsurile specifice din domeniul agriculturii în favoarea regiunilor ultraperiferice ale Uniunii (1), în special articolul 25 a doua liniuță,
întrucât:
(1)
Articolul 27 din Regulamentul (CE) nr. 793/2006 al Comisiei din 12 aprilie 2006 de stabilire a unor norme de aplicare a Regulamentului (CE) nr. 247/2006 al Consiliului privind măsurile specifice din domeniul agriculturii în favoarea regiunilor ultraperiferice ale Uniunii (2) prevede aplicarea unor reduceri în cazul depunerii cu întârziere a unei cereri de ajutor.
(2)
De la începutul anului 2009, departamentele franceze de peste mări Guadelupa și Martinica s-au confruntat timp de mai multe săptămâni cu un conflict social major care a perturbat funcționarea normală a activităților economice și administrative. Acest fapt a avut ca rezultat, în special, întreruperea serviciilor poștale și a afectat grav mobilitatea tuturor operatorilor economici. Prin urmare, autoritățile locale au întâmpinat numeroase dificultăți în ceea ce privește primirea și aprobarea dosarelor de cereri de ajutoare legate de măsurile de sprijinire a producției locale din cadrul programului Franței, aprobat în conformitate cu articolul 24 alineatul (2) din Regulamentul (CE) nr. 247/2006. Prin urmare, termenul de depunere a cererilor prevăzut la articolul 25 din Regulamentul (CE) nr. 793/2006, și anume data de 28 februarie, nu a putut fi respectat cu strictețe în 2009 din cauza disfuncțiilor constatate în cele două departamente.
(3)
Această situație poate aduce atingere dreptului agricultorilor din cele două departamente de a beneficia de suma integrală a ajutorului la care ar avea dreptul în mod normal.
(4)
Având în vedere circumstanțele excepționale menționate anterior, este oportun să nu se aplice în 2009 nici reducerea de 1 % pe zi lucrătoare și nici excluderea prevăzute la articolul 27 din Regulamentul (CE) nr. 793/2006 cererilor depuse până la 31 martie 2009 în departamentele Guadelupa și Martinica.
(5)
Această amânare nu trebuie să aibă consecințe asupra activităților de control prevăzute la titlul III capitolul III din Regulamentul (CE) nr. 793/2006 și nici asupra respectării termenului de plată a ajutoarelor, și anume data de 30 iunie, prevăzut la articolul 29 din regulamentul respectiv.
(6)
Măsurile prevăzute de prezentul regulament sunt conforme cu avizul Comitetului de gestionare a plăților directe,
ADOPTĂ PREZENTUL REGULAMENT:
Articolul 1
Pentru 2009 și prin derogare de la articolul 27 din Regulamentul (CE) nr. 793/2006, reducerea și excluderea prevăzute la articolul menționat anterior nu se aplică cererilor de ajutoare legate de măsurile de sprijinire a producțiilor locale, depuse până la 31 martie 2009 în departamentele franceze de peste mări Guadelupa și Martinica.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 16 iunie 2009.